Nid y dementia yn unig - Ymchwil - Prifysgol Caerdydd\nNid y dementia yn unig\nMae o leiaf un o bob pedwar o welyau ysbyty aciwt bellach yn cael ei neilltuo i rywun sydd â diagnosis o ddementia* ac mae miloedd yn rhago yn dod i'r ysbyty gyda dementia sydd heb gael diagnosis neu â ryw fath o nam gwybyddol.\nYn aml caiff y bobl hyn eu derbyn i wardiau llawfeddygol cyffredinol gyda chyflyrau nad ydyn nhw'n gysylltiedig â'u dementia, a lle nad yw'r staff wedi eu hyfforddi i ddelio â chleifion o'r fath.\nMae Dr Katie Featherstone, cymdeithasegydd meddygol yn Ysgol y Gwyddorau Gofal Iechyd wedi sicrhau dyfarniad o £447,000 gan Sefydliad Cenedlaethol Ymchwil Iechyd y GIG i gynnal ymchwil i ofal dementia mewn ysbytai. Mae hi'n canolbwyntio'n benodol ar agweddau ymddygiadol pobl sydd â dementia pan fyddan nhw yn yr ysbyty.\nMae Jackie Askey yn ymgyrchydd lleol sy'n gweithio gydag ysbytai lleol i wella gofal clei􀃀on sydd â dementia ac mae’n aelod o'r grˆwp llywio gofalwyr ar gyfer y prosiect. Bu farw ei gˆwr George ym mis Ionawr 2015 a bu'n holi Dr Featherstone am ei gwaith a beth y bydd yn ei olygu i bobl â dementia a'u gofalwyr.\nRoedd gˆwr Jackie yn dioddef o ddementia a bu'n gofalu amdano am wyth mlynedd\nDr Katie Featherstone being interview by Jackie Askey\nJA: Mae'n bwnc sy'n agos at fy nghalon ac mae gen i ddiddordeb mawr yn eich ymchwil chi. Aeth fy ngˆwr i'r ysbyty gyda feirws a chafodd ddiagnosis anghywir o dementia cyfnod terfynol. Doedd e ddim yn bwyta, a dywedon nhw mai'r dementia oedd i gyfrif am hynny. Roeddwn i'n anghytuno, a dywedais fod rhywbeth o'i le ar ei flasbwyntiau. Mewn gwirionedd roedd y llindag arno, a sylwodd neb ar y peth am wythnos a hanner, tan i fi son amdano.\nDrwy edrych ar y dementia yn unig a pheidio â gwrando arnaf i, fe fu farw. Felly mae eich ymchwil yn gwbl hanfodol, pam benderfynoch chi ei wneud?\nKF: Pan fydd rhywun sydd â dementia mewn ysbyty yn aml bydd rhywbeth arall o'i le arnyn nhw hefyd, falle eu bod wedi torri eu clun, falle bydd ganddyn nhw niwmonia neu haint ar y frest.\nGall bod mewn amgylchedd gwahanol ac anarferol waethygu agweddau ymddygiadol dementia ac maen bosib y gwnân nhw waethygu'n gyflym yn y lleoliad hwnnw. Mae llawer o bobl â dementia yn marw yn yr ysbyty neu'n gorfod aros yno am gyfnod estynedig.\nRwyf i'n gymdeithasegydd meddygol. Mae gen i ddiddordeb yn y modd mae meddygaeth yn gweithio, dosbarthiad meddygaeth, diagnosis, a phrofiadau teuluol hefyd. Roedd fy ngwaith blaenorol yn edrych ar eneteg a chyflyrau genetig. Roeddwn ni'n chwilio am her newydd ac wedi darllen am y cyfraddau cynyddol o ddementia a'i fod yn ymddangos ar yr agenda polisi a cyhoeddus.\nGall dementia fwrw cysgod dros y person a phopeth arall ac mae hynny'n datblygu'n rhwystr i ofal.\nDr Katie Featherstone Darllenydd: Cymdeithaseg Meddygaeth\nJA: Pa ymchwil sydd wedi'i wneud ar ddementia yn yr ysbyty?\nKF: Mae llawer o ymchwil ar ofalu am bobl â dementia mewn lleoliadau cymunedol, diagnosis, y sail enetig (sy'n faes pwysig i Brifysgol Caerdydd) a hefyd mewn lleoliadau gofal tymor hir. Beth synnodd fi yw mai ychydig iawn o ymchwil sydd wedi'i wneud i brofiad pobl sydd â dementia yn yr ysbyty. Allwn ni ddim tybio bod modd trosglwyddo ymchwil mewn meysydd eraill fel lleoliadau gofal tymor hir i ysbytai.\nJA: Byddwn yn cytuno â chi. Beth wnaethoch chi nesaf?\nKF: Es i i sawl cyfarfod i benderfynu pa ymchwil y gallen ei wneud a'r hyn a'm trawodd oedd bod pawb yn gofyn am ymyriad. Er fy mod yn gallu gweld y brys, does dim sail tystiolaeth eto i lywio'r mathau hyn o ymyriadau. Rwy'n credu bod gennym ni weledigaeth o'r hyn sydd angen digwydd ond mae angen inni gymryd camau penodol cyn i ni gyrraedd y man hwnnw.\nBeth yw'r heriau mae staff yr ysbyty yn eu hwynebu, beth yw profiadau pobl mewn wardiau, beth yw profiad pobl yn yr ysbyty sydd â dementia? Beth yw profiad eu gofalwyr? Hyd nes y byddwn yn deall beth sy'n digwydd nawr, allwn ni ddim symud at y cam nesaf o ddatblygu ymyriadau a newid pethau. Mae angen inni gael yr hanfodion yn iawn yn gyntaf. Dyna lle penderfynais i ddechrau.\nMae Dr Featherstone wedi mabwysiadu dull ethnograf􀃀g gyda’i hymchwil ac roedd Jackie am wybod beth oedd hyn yn ei olygu.\nCyn inni ddechrau gydag unrhyw ymyriadau eraill mae angen i ni ddeall beth sy'n digwydd nawr, sut mae staff yn gofalu am gleifion, a beth yw'r diwylliant yn y wardiau. Rhaid i'r dull gyd-fynd a'r cwestiynau. Beth mae pobl yn ei wneud a pham? Rwyf yn eu gwylio yn eu lleoliadau bob dydd. Beth yw eu trefn arferol bob dydd a'u patrymau rheolaidd. Beth mae'n ei gyflawni?\nRwyf i'n mynd i ward ac yn aros am ychydig wythnosau. Rwy'n dilyn patrymau sifft. Rwy'n gwneud y boreau, prynhawniau a nosweithiau. Rwy'n gweithio dyddiau'r wythnos, penwythnosau a gwyliau banc. Rwy'n cael ymdeimlad gwirioneddol o ddiwylliant a bywyd yn y ward honno. Rwy'n ysgrifennu nodiadau manwl mewn llyfr nodiadau mawr. Mae pawb yn gwybod fy mod i yno ac yn gallu gweld beth rwyf i'n ei wneud.\nRydych chi'n gweld safbwynt pawb. Rwy'n gallu rhoi pethau mewn cyd-destun. Beth yw eu harferion bob dydd? Pan fyddwn yn gwybod hynny y gallwn feddwl am sut i'w newid nhw.\nDoes dim angen miliynau o bunnoedd, dim ond newid mewn agwedd, a hyfforddiant.\nJA: Sut mae eich ymchwil yn mynd i helpu, yn eich barn chi?\nKF: Bydd rhaid iddo gael effaith briodol. Dyna'r her. Mae’r gwaith yn mynd yn ei flaen. Dydyn ni ond wedi mynd rhan o'r ffordd. Rydyn eisoes wedi llunio rhai canfyddiadau cychwynnol ac rydyn ni'n bwydo'r rhain i mewn i ysbytai ar unwaith. Rydyn ni wedi cael ymateb da. Maen nhw'n gallu gweld eu bod angen help, sail tystiolaeth a chyfeiriad. Maen nhw'n hynod o awyddus i ymgymryd â hyn ar lefel y ward a'r ysbyty ac ar lefel yr ymddiriedolaeth hefyd. Roedd hynny'n beth gwych.\nMae angen hyfforddiant a chymorth ar y wardiau llawfeddygol cyffredinol hynny er mwyn cael gweld yn y pen draw sut beth yw gofal da i rywun sydd â dementia. Gall dementia fwrw cysgod dros y person a phopeth arall ac mae hynny'n datblygu'n rhwystr i ofal.\n* Cymdeithas Alzheimer (2009) Counting the cost: Caring for PWD on hospital wards. Cymdeithas Alzheimer.\nColeg Brenhinol y Seiciatryddion. Who Cares, Wins Ionawr 2005.\nGoldberg, S. E., Whittamore, K. H., Harwood, R. H., Bradshaw, L. E., Gladman, J. R., & Jones, R. G. (2012). The prevalence of mental health problems among older adults admitted as an emergency to a general hospital. Age and ageing, 41(1), 80-86.\nSampson, E. L., Blanchard, M. R., Jones, L., Tookman, A., & King, M. (2009). Dementia in the acute hospital: prospective cohort study of prevalence and mortality. The British Journal of Psychiatry, 195(1), 61-66.\nFersiwn fyrrach yw hon o'r cyfweliad llawn a oedd yn rhifyn haf 2016 o Herio Caerdydd, ein cylchgrawn ymchwil.\nWelsh - Challenge Cardiff Summer 2016\n02 Mehefin 2016\nY pedwerydd rhifyn o'n cylchgrawn ymchwil, sy'n darparu mewnwelediad i effaith ein hymchwil.\nLawrlwytho'r ddogfen (PDF, 2.1 MB)\nDarllenydd: Cymdeithaseg Meddygaeth\nRydym yn ddeinamig, yn arloesol ac yn flaengar, a chydnabyddir ein rhagoriaeth ym meysydd dysgu, addysgu ac ymchwil.


Peiriannydd Arloesol yn Siarad â Myfyrwyr Y Drindod Dewi Sant\nMae'r Cymro a ddyfeisiodd dechneg weldio arloesol wedi annerch myfyrwyr peirianneg ym Mhrifysgol Cymru Y Drindod Dewi Sant.\nMae Dr Wayne Thomas yn hanu o Gasllwchwr ac mae’n un o gyn-fyfyrwyr Coleg Technegol Abertawe, sefydliad a fu’n rhagflaenydd i’r Drindod Dewi Sant Abertawe. Mae wedi gweithio ym maes ymchwil a datblygu er 1983 a gynt roedd yn Brif Beiriannydd Ymchwil ac Ymgynghorydd yn yr Uned Arloesi yn TWI Ltd. Mae ganddo radd a gradd MPhil Technoleg Deunyddiau ynghyd â PhD mewn ymchwil ac arloesi ym maes deunyddiau yn ymwneud â weldio drwy symud â ffrithiant.\nMae Dr Thomas hefyd yn gymwysedig yn Beiriannydd Ewropeaidd (Eur Ing), yn Beiriannydd Siartredig (CEng) ac yn Gymrawd y Sefydliad Weldio (FWeldI). Ef yw awdur mwy na 100 o bapurau technegol ac mae wedi bod yn gyfrifol am ddyfeisio/cysyniadoli a/neu ddatblygu nifer o dechnolegau esblygol yn cynnwys Weldio drwy Symud â Ffrithiant (FSW), Prosesu Piler Hydro â Ffrithiant (FHPP) ac Arc-weldio drwy Gyswllt Symudol (MCAW).\nYn 1991, ac yntau’n gweithio i TWI Ltd, dyfeisiodd Weldio drwy Symud â Ffrithiant (FSW), proses gyflwr solet sy’n creu weldiadau o safon uchel mewn deunyddiau sy’n anodd eu weldio megis alwminiwm. Mae hon wedi datblygu i fod y broses o ddewis wrth gynhyrchu cerbydau pwysau ysgafn megis cychod, trenau ac awyrennau.\nMae FSW wedi goresgyn llawer o’r problemau oedd yn gysylltiedig â thechnegau uno traddodiadol ac fe’i defnyddiwyd gan Apple hyd yn oed ar eu iMac 2012 i uno gwaelod a chefn y ddyfais.\nYn ystod ei ymweliad â’r Drindod Dewi Sant yn Abertawe, siaradodd Dr Thomas â’r myfyrwyr am ei ddarganfyddiad a sut y mae’r broses wedi’i defnyddio i ddatrys problemau weldio ers iddi gael ei chyflwyno.\nMeddai Graham Howe, Pennaeth yr Ysgol Peirianneg, Gweithgynhyrchu a Logisteg yn Y Drindod Dewi Sant: “Mae rôl Wayne yn y gwaith ymchwil a datblygu ar gyfer y dechnoleg gyffrous hon yn unigryw, felly roedd yn gyfle ffantastig i’n myfyrwyr a’n partneriaid diwydiannol gael budd o’i ddarlith.\n“Ac yntau’n un o gyn-fyfyrwyr y sefydliad, mae Wayne yn deall y pwysigrwydd rydym ni’n ei osod ar y ffocws ar ddiwydiant yn ein rhaglenni. Mae’n hanfodol i’n myfyrwyr ddod i gysylltiad â’r diwydiant, boed hynny drwy brosiectau byw â chwmnïau allanol neu drwy gael arweinwyr diwydiant yn ddarlithwyr gwadd.”


Tag: stiwdios fuseworks | Martech Zone\nTag: stiwdios fuseworks\nDydd Mercher, Awst 1, 2012 Dydd Sul, Hydref 4, 2015 Douglas Karr\nRwyf wrth fy modd â'r data yn yr adroddiad hwn gan Buddy Media ac ffeithlun o Fusework Studios. Mae'r data'n tynnu sylw at y cyfle sydd gan fusnesau i ymgysylltu â chwsmeriaid pan fyddant ar gael, gofyn i'w dilynwyr weithredu, a chadw'r neges yn syml. Wrth gwrs, rwyf bob amser yn annog ein cleientiaid i brofi a mesur hefyd. Efallai nad yw'ch cystadleuwyr yn trydar ar y penwythnosau - gallai fod yn amser perffaith i chi gasglu rhywfaint o sylw. Os\nWednesday, August 1, 2012 Sunday, October 4, 2015


Wedi darganfod 47 cofnodion | Tudalen 4 o 5\nDagrau a chwerthin wrth i'r hen a'r i...\nCigyddion o'r Fflint yn dod i'r brig ...\nFfermwr o'r Bala yn cynrychioli'r ifa...\nMae ffermwr gwartheg a defaid ac aelod o gangen Meirionnydd o Undeb Amaethwyr Cymru wedi cael ei benodi fel Cadeirydd Pwyllgor Llais Yr Ifanc Dros Ffermio Undeb Amaethwyr Cymru.\nSioe deuluol yn codi'r llen ar ddemen...\nCategori: Addysg, Celfyddydau, Iechyd, Newyddion\nMae sioe deuluol newydd am ddementia drwy lygaid plentyn yn mynd ar daith o Gymru’r gwanwyn yma.\nGostyngiadau yn siopau Amgueddfa Cymr...\nBydd Amgueddfa Cymru yn cynnig gostyngiad o 20% yn ei siopau i holl chwaraewyr y Loteri Genedlaethol rhwng 11 ac 17 Rhagfyr 2017.\nAil-lansio’r cyfnodolyn Llên Cymru\nBydd prif gylchgrawn academaidd Cymru yn ymwneud â llenyddiaeth Gymraeg yn cael ei ail-lansio ar ei newydd wedd ar y 12fed o Ragfyr.\nAgor canolfan ymchwil newydd i brofi ...\nYr Urdd yn cyhoeddi partneriaeth newy...\nCategori: Addysg, Cerddoriaeth, Eisteddfod Genedlaethol Cymru, Eisteddfod yr Urdd, Hamdden, Newyddion\nWrth i’r system gofrestru ar gyfer cystadlu yn Eisteddfod yr Urdd Brycheiniog a Maesyfed 2018 agor yr wythnos hon, mae Urdd Gobaith Cymru yn falch o gyhoeddi partneriaeth newydd, gyffrous gyda’r bwrdd arholi rhyngwladol Trinity College London.\nBlwyddyn lwyddiannus i'r ffermwr ifan...\nYn dilyn lansiad partneriaeth newydd gyda Syniadau Mawr Cymru yng Nghyfarfod Cyffredinol Blynyddol Clwb Ffermwyr Ifanc Cymru, mae Rhaglen Fenter Wledig y mudiad nawr ar y gweill.\nMenter iaith yn ennill grant i ddechr...\nCategori: Gwyddoniaeth a Thechnoleg, Hamdden, Iaith, Newyddion\nMae Menter Iaith Cered yng Ngheredigion yn bwriadu rhedeg cyrsiau codio trwy gyfrwng y Gymraeg yn dilyn ennill grant gan Lywodraeth Cymru i hybu defnydd o’r Gymraeg gyda phobl ifanc.\nPryder difrifol am ail-agor ysgolion\non 03/06/2020 - 10:03 pm\nCyhoeddi nofel gyntaf Heiddwen Tomos i'r arddegau\non 03/06/2020 - 12:15 pm\nMesur y Cwricwlwm yn peryglu addysg Gymraeg\non 03/06/2020 - 12:03 pm\nMudiadau iaith o'r gwledydd celtaidd yn dod at ei gilydd\non 02/06/2020 - 05:50 pm\nCyhoeddi cyfrol newydd am fawrion mathemateg yng Nghymru\non 02/06/2020 - 12:02 pm


Anffyddiaeth: Hen ddyn mewn het hurt yn dweud pethau dwl am briodasau hoyw\nHen ddyn mewn het hurt yn dweud pethau dwl am briodasau hoyw\nEfallai na ddylai fod yn destun syndod mawr bod pabydd o'r farn na ddylai cyplau cyfunrywiol gael yr hawl i briodi, gan mai dyna y mae'r eglwys afiach honno wedi'i ddweud erioed. Er hynny, mae'n bwysig tynnu sylw at y peth pan mae pabydd amlycaf Prydain yn dweud pethau anhygoel a rhagfarnllyd wrth ddadlau'n erbyn bwriad llywodraeth y Deyrnas Gyfunol i ganiatáu priodasau o'r fath.\nMae erthygl y cardinal Keith O'Brien yn warthus o'r dechrau i'r diwedd felly mae'n anodd pigo rhannau penodol allan. Am y rheswm yna, mae'n werth mynd trwyddi darn wrth ddarn:\nMae'r gwahaniaeth rhwng priodas a "phartneriaeth sifil" yn un cwbl artiffisial, a chyfaddawd yn unig oedd y drefn bresennol er mwyn bodloni hen gojars crefyddol na fyddai priodas gyfunrywiol yn cael yr un statws a bri â phriodas heterorywiol. Roedd rhai o gefnogwyr cyfartaledd yn gwneud y ddadl uchod, ond am resymau tactegol. Nid oedd y mwyafrif yn cuddio'r ffaith mai cyfartaledd llwyr oedd y nod yn y pen draw.\nYn ôl yr hen dwat di-briod yma, nid yw'n bosibl i gwpl gael perthynas hapus a chariadus os mai'r un offer sydd ganddynt rhwng eu coesau. Rhaid chwerthin hefyd ar y defnydd o'r gair "scaremongering". Dim ond ffyliaid rhagfarnllyd a pharanoid fyddai'n teimlo ofn oherwydd bod cwpl hoyw wedi cael yr un hawliau ag sydd gan bawb arall.\nCelwyddau. Fel y dywedais, holl bwrpas creu pethau o'r enw "partneriaethau sifil" oedd sicrhau nad oedd cyplau cyfunrywiol yn derbyn cydraddoldeb go iawn. Cydraddoldeb go iawn yw'r hawl i gael yr hyn y mae cyplau eraill yn ei fwynhau eisoes, sef priodas lawn.\nYn ogystal, mae tua hanner poblogaeth Prydain yn cefnogi hawl hoywon i briodi erbyn hyn, felly nid oes gwirionedd o gwbl yn yr honiad mai dim ond lleiafrif bychan sydd o blaid. Mae chwiliad sydyn ar Twitter, lle mae trydarwyr sy'n gefnogol i'r cardinal yn greaduriaid prin, yn awgrymu'n gryf mai parhau i dyfu wnaiff y gefnogaeth yma. Peth hyfryd yw gallu dweud felly bod deinosoriaid fel O'Brien eisoes wedi colli.\nBut can we simply redefine terms at a whim? Can a word whose meaning has been clearly understood in every society throughout history suddenly be changed to mean something else?.\nByddai'n ddifyr clywed pa erchyllterau'n union y dylem ddisgwyl eu gweld unwaith y mae gan hoywon yr hawl i briodi. Y gwir yw bod priodas wedi'i ail-ddiffinio lawer gwaith yn barod. Am ganrifoedd, os nad milflwyddiannau, ei diben amlycaf oedd fel modd i ddynion sicrhau manteision gwleidyddol ac ariannol trwy briodi mewn i'r teuluoedd cywir. Go brin a oedd gan y merched fawr o ddewis yn y peth (mae hyn yn wir o hyd mewn rhai cymunedau islamaidd, wrth gwrs). Rôl gwragedd oedd atgenhedlu, neu'n benodol, cynhyrchu meibion.\nMewn difrif calon, dim ond 27 oed wyf i ond roeddwn eisoes wedi cael fy ngeni pan ddaeth cyfraith Prydain i gydnabod yn ffurfiol, o'r diwedd, bod modd i ŵr dreisio'i wraig. Tan hynny, nid oedd ganddi'r hawl i'w wrthod. Mae'r haeriad bod priodas yn gysyniad statig yn chwerthinllyd felly. Mae wedi newid yn raddol er gwell. Un cam pellach ymlaen fyddai caniatáu'r hawl i gyplau cyfunrywiol ymuno'n y ddefod. Efallai mai'r hyn sydd gan y cardinal mewn golwg yw ei fod am weld dychwelyd i'r cysyniad canol-oesol o briodas. Os felly, dylai ddweud hynny.\nMae yna gwestiwn syml y dylid ei ofyn fel ateb i ddadleuon fel hyn: a ddylai athrawon gael yr hawl i ddysgu pethau hiliol i'w disgyblion? Gallwch ateb "ie" neu "na", ond y pwynt yw bod rhaid bod yn gyson. Ni chewch ateb un ffordd yn achos sylwadau hiliol ond fel arall yn achos sylwadau gwrth-hoyw. Rwy'n credu y byddai bron pawb yn cytuno na ddylai athrawon ddefnyddio'r ystafell ddosbarth er mwyn dweud wrth blant bach bod priodas rhyng-ethnig yn anfoesol. Mae rhesymeg yn mynnu bod yr un peth yn union yn wir yn achos cyplau cyfunrywiol, a'n enwedig felly o gofio bod tebygolrwydd go lew bellach bod o leiaf un o'r plant am fod â dau dad neu dwy fam.\nY gwir yw mai'r un dadleuon yn union ("mae'n annaturiol", "mae'n groes i ewyllys duw" ayyb) a ddefnyddir yn erbyn perthynasau cyfunrywiol heddiw ag a ddefnyddiwyd yn ôl yn oes yr arth a'r blaidd yn erbyn hilgymysgedd.\nNid oeddwn wedi gweld yr honiad yna am y Datganiad Cyffredinol o'r blaen, felly fel sceptig bach da penderfynais fynd i edrych. Dyma erthygl 16 yn ei chyfanrwydd:\nFel y gwelwch, mae'n sicrhau hawl dynion a merched i briodi, ond nid yw'n awgrymu o gwbl bod rhaid i hynny fod gyda'i gilydd. Celwydd arall felly gan y cardinal felly. Duwiol iawn.\nInstead, their attempt to redefine reality is given a polite hearing, their madness is indulged. Their proposal represents a grotesque subversion of a universally accepted human right\nAr blaned gwyrdroëdig y pabydd hwn, os yw mwyafrif yn mwynhau hawl arbennig sy'n cael ei wrthod i leiafrif, yna mae cywiro'r anghyfartaledd hwnnw trwy ymestyn yr hawl i bawb yn "grotesque subversion of a universally accepted right". Dyma enghraifft berffaith arall o'r persecution complex gwallgof yma sy'n gyffredin ymysg cristnogion rhagfarnllyd. Gan nad ydynt yn dioddef erledigaeth go iawn o gwbl, rhaid defnyddio'u dychymyg. I O'Brien, mae peidio caniatáu iddo atal hawliau pobl eraill yn gyfystyr â rhwystro ei hawliau ef ei hun. Rhyfeddol.\nDyma ddadl debyg i'r hyn a gafwyd gan George Carey, archesgob Caergaint gynt, yn ddiweddar. Wrth gwrs, os nad yw'r wladwriaeth yn "berchen" ar briodas, nid lle'r wladwriaeth felly yw gwneud priodas gyfunrywiol yn anghyfreithlon.\nMae'n hawdd a braf pan mae eich gelynion yn cael eu bradychu gan eu dadleuon eu hunain!\nGair i gall i Mr O'Brien: os nad ydych yn hoffi cael eich galw'n dwpsyn rhagfarnllyd anoddefgar, gochelwch rhag dweud pethu twp rhagfarnllyd anoddefgar.\nMae'n siwr ei bod yn ddigon gwir bod llai o fri yn perthyn i briodas er ei mwyn ei hun heddiw nag yn y gorffennol. Mae miloedd o briodasau heterorywiol yn chwalu bob blwyddyn. Ond mae hynny'n ddatblygiad i'w chroesawu. Am ganrifoedd, pan nad oedd modd ysgaru (neu'n gywirach, pan nad oedd modd i wraig anhapus ysgaru ei gŵr), nid oedd fawr o ddewis ond cario ymlaen gyda phriodasau di-gariad a diflas. Os yw ysgariad yn fwy cyffredin heddiw nag yn y gorffennol, nid yw hynny'n arwydd bod perthynas pobl gyda'i gilydd yn anhapusach erbyn hyn; y cyfan sydd wedi digwydd yw bod y stigma parthed gwahanu wedi diflannu. Nid oes modd cyfiawnhau caethiwo pobl mewn perthynas nad ydynt yn dymuno bod ynddi, fel yr oedd yn digwydd yn y gorffennol, ac mae'r hawl i ysgaru wedi rhyddhau nifer fawr o bobl rhag sefyllfaoedd o'r fath. Fel y dywedais, dyma ffordd arall y mae "diffinaid" priodas wedi newid eisoes, a hynny er gwell.\nRwyf wedi dweud o'r blaen bod angen cwestiynu priodas ei hun. Mae'n aneglur i mi pam ddylai fod angen sêl bendith y wladwriaeth ar berthynas rhwng dau/ddwy oedolyn sy'n caru'i gilydd. Ond y pwynt perthnasol yma yw cydraddoldeb: os yw'r hawl ar gael i gyplau heterorywiol, yna rhaid iddo fod ar gael i hoywon hefyd.\nThis brings us to the one perspective which seems to be completely lost or ignored: the point of view of the child. All children deserve to begin life with a mother and father; the evidence in favour of the stability and well-being which this provides is overwhelming and unequivocal. It cannot be provided by a same-sex couple, however well-intentioned they may be\nNid oes unrhyw dystiolaeth o gwbl bod cael rhieni o'r un rhyw yn anfantais. Mae miloedd ar filoedd o blant wedi, ac yn, cael eu magu can ddau dad neu ddwy fam heb unrhyw drafferth o fath yn y byd. Gweler yma am fanylion am un astudiaeth berthnasol. Mae'r cardinal felly'n rhaffu celwydd unwaith eto. Yn fwy na hynny, mae'n gwneud ei orau i ansefydlogi'r union deuluoedd yma trwy wrthod hawliau iddynt y mae pawb arall yn eu cymryd yn ganiataol.\nWrth reswm, nid yw penderfyniad cyplau hoyw i briodi ei gilydd yn cael unrhyw effaith o fath yn y byd ar briodasau "traddodiadol" felly nid yw hyn yn gwneud synnwyr. Yr unig berson sy'n dyheu amddifadu plant o'r cyfle i fod yn aelodau o deuluoedd cyfartal yw'r cardinal, neb arall.\nCwestiwn rhesymol o'r diwedd. Pam lai? Ni welaf reswm pam y dylai'r wladwriaeth wahardd hynny os mai dyna ddymuniad y bobl o dan sylw. Wrth gwrs mae priodasau felly'n bodoli mewn llawer o gymunedau crefyddol eithafol, ond mae llawer o'r rheiny'n rhai pur anghyfartal: gwae'r gwragedd pe nad ufuddhaent y patriarch. Fodd bynnag, mewn achosion lle mae pawb yn gyfartal a'n hapus gyda'r sefyllfa, ni welaf broblem mewn egwyddor. Ond mater arall yw hynny.\nMae'r uchod i gyd yn swnio fel datblygiadau gwerth chweil i mi. Unwaith eto, gallwn ofyn beth yw barn y cardinal am lyfrau plant sy'n portreadu teuluoedd aml-ethnig fel "normal". Ai "straeon tylwyth teg" yw pethau felly, hefyd?\nMae gen i'r teimlad annifyr bod pobl fel Mr O'Brien yn gobeithio, yn dawel bach, bod plant i rieni hoyw'n cael eu bwlio. I'r cardinal, byddai hynny'n ddadl yn erbyn perthynasau cyfunrywiol. I bawb nad ydynt yn wallgof, fodd bynnag, byddai'n ddadl o blaid mwy o addysgu am y pwnc.\nMae'r wladwriaeth yn rhoi hawliau a breintiau penodol i gyplau priod nas darperir i barau di-briod. Tra bo'r manteision hynny'n bodoli, y llywodraeth ddylai bennu'r rheolau. Y gwirionedd nad yw Mr O'Brien yn fodlon ei dderbyn yw bod yr "universally understood meaning of marriage" yn prysur newid. Dim ond adlewyrchu'r farn yna a wneir trwy gymryd y cam naturiol nesaf yma. Fel mae'n digwydd, nid wyf yn siwr pam yn union fyddai cwpl hoyw'n dymuno priodi mewn adeilad o eiddo crefydd sy'n eu casáu, ond gan nad oes unrhyw eglwys am gael ei gorfodi i gynnal seremoni briodas gyfunrywiol yn groes i'w hewyllys, nid yw'n hawdd gweld beth yw pryder y cardinal. Bydd priodasau heterorywiol dedwydd yn parhau i fod yn ddedwydd a bydd y byd yn dal i droi.\nEfallai dyma'r frawddeg o lith y pabydd pwysig sydd wedi denu'r sylw mwyaf, am reswm amlwg: mae'n agos at fod yn seicotig. Rwy'n credu bod hwn yn un o'r achosion hynny lle nad oes angen i mi ddweud unrhyw beth. Gadawaf y datganiad ar ei ben ei hun gan ei fod yn amlygu twpdra'r siaradwr yn well nag y gallaf i. Digon yw atgoffa'r darllenydd mai dyma'r aelod uchaf o'r eglwys babyddol ym Mhrydain gyfan.\nFel y gwelwyd uchod, nid yw'r Datganiad yn dweud unrhyw beth am gyfunrywioldeb. Ac unwaith eto, y cardinal yw'r un sy'n tanseilio ac is-raddio teuluoedd. Gwarchod teuluoedd fyddai union ganlyniad caniatáu'r hawl i barau hoyw briodi ei gilydd.\nDyma'r cardinal O'Brien yn crybwyll cywilydd. Y cyfan sydd angen i mi ei wneud yw nodi bod y cardinal yn aelod balch a blaenllaw o glwb gwarchod pedoffiliaid mwyaf y byd. Yn ogystal, mae gan ei eglwys bolisïau erchyll fel hyrwyddo celwyddau am gondoms gan arwain at filynau o farwolaethau di-angen yn Affrica, gwahardd ordeinio merched, a gwrthwynebu hawl merched i reoli eu cyfarpar atgenhedlu eu hunain. Ond na, brwydr fawr y cardinal yw gwrthwynebu caniatáu hawl oedolion sy'n caru ei gilydd i briodi. Yn ei ôl ef, dyna fyddai'n destun cywilydd.\nAm ddyn afiach. Am obsesiwn sinistr gyda bywydau rhywiol pobl eraill. Am het wirion. Am grefydd wirioneddol fochedd.\ntagiau: crefydd, cristnogaeth, cyfunrywioldeb, hawliau sifil, pabyddiaeth\nDylan 5/3/12 6:51 pm\nYch. Roedd O'Brien ar Today ar Radio 4 y bore 'ma ac roedd yn warthus ac afiach unwaith eto. Er gwybodaeth, mae'r eitem yn dechrau 1:34:15 i mewn i'r rhaglen.\nFe ail-adroddodd y celwydd am y Datganiad Cyffredinol. Dylai John Humphrys, sy'n gyfwelydd digon llym fel rheol, fod wedi tynnu sylw at y ffaith nad yw'r Datganiad hwnnw'n dweud unrhyw beth o gwbl am gyfunrywioldeb. Mae'r celwydd yma'n flaenllaw iawn yn nadl y cardinal felly byddai dangos gwir gynnwys erthygl 16 yn ei danseilio'n llwyr.


Pump i’r penwythnos 24.11.17 – Y Selar\nGig: Blwyddyn Yn Nghwmni Neb: Twinfield, Ani Glass, Machynlleth Sound Machine – 25/11/17\nMae Recordiau Neb yn dathlu blwyddyn o fodolaeth y penwythnos yma, gan gychwyn hefo gig yn y Sustainable Studio, Caerdydd nos Sadwrn 25 Tachwedd. Bydd DJ Gareth Potter a DJ Bernie Conner hefyd yn troi tiwns yno.\nNos Wener – mae Daniel Lloyd a Mr Pinc a Hywel Pitts yn chwarae yn Neuadd Y Felinheli.\nHefyd yn Nhŷ Tawe, Abertawe nos Wener bydd The Gentle Good yn gwneud set acwstig, gyda’r noson yn cychwyn am 17:00.\nNos Sadwrn 25 Tachwedd bydd Alys Williams a’r Band yn chwarae yn y Neuadd Bentref Llanuwchllyn gyda chefnogaeth gan Tacla a Katie Brunskhill. Ac os da chi ffansi ‘chydig o fadarch a cerddoriaeth mae noson o gerddoriaeth a bwyd hudolus yng nghwmni Gwyneth Glyn a Twm Morys yn Neuadd Ogwen, Bethesda nos Sadwrn.\nYm Manceinion nos Sadwrn mae Band Pres Llareggub yn chwarae yn Matt & Phredz Jazz Club.\nRhywbeth i bawb!\nCân: ‘Paid a Throi i Ffwrdd’ – Monday Night Side Project\nMae’r band o Gaerdydd, Monday Night Side Project, wedi rhyddhau sengl newydd ers 14 Tachwedd o’r enw ‘Paid a Throi Ffwrdd’. Fe’i recordiwyd yn stiwdio Gareth Bodman, ac fe’i mastrwyd yn Hafod Mastering.\nAelodau’r band ydy Sioned Maskell (ffidl a llais), Matt (gitâr a llais), Josh (gitâr fas) a John (dryms). Dyma fand gweddol newydd, sydd di bod yn cyfansoddi yn Saesneg ac yn y Gymraeg ers rhai misoedd erbyn hyn. Fe ryddhawyd sengl Saesneg ddiwedd Medi, sydd hefyd i’w chlywed ar Sound Cloud.\nMewn sgwrs â’r Selar nôl ym mis Chwefror, meddai Sioned am eu cerddoriaeth “dwi wastad wedi dod o gefndir genre clasurol, ac wedi ysu i drio genres newydd, gyda’r electric violin. Fi’n mwynhau gymaint yn fwy nawr, yn chwarae’r ffidl a chanu tra’n arbrofi gyda genres newydd fel alternative rock. Mae’n bwysig dysgu nad yw’r ffidl (a sawl offeryn clasurol arall!) yn rhywbeth sydd yn gaeedig i’r genre clasurol yn unig.\nMaent wedi bod yn gigio’n brysur ers sawl mis, ac mae cyfle i’w dal yn Llundain 9 Rhagfyr a Chaerdydd 21 Rhagfyr.\nMae fideo newydd wedi’i uwchlwytho ar You Tube heddiw gan Ochr 1, sef ‘Dadgysylltu’ gan Los Blancos.\nBu’r band yn brysur yn creu ‘hud sonig’ yn ddiweddar yn y stiwdio gyda’r cynhyrchydd adnabyddus Sir Doufus Styles.\nDyma’r cynnyrch diweddaraf i ni glywed gan Los Blancos, fydd eto’n cael ei ryddhau ar label Libertino. Byddwch yn cofio eu tiwn poblogaidd ‘Mae’n Anodd Deffro Un’ a ryddhawyd gychwyn yr haf.\nMae aelodau’r band slacker/garage rock o Gaerfyrddin yn cynnwys Gwyn Rosser, Emyr Sion, Dewi Jones ac Osian Owen. Tyfodd Los Blancos o lwch y ddeuawd blŵs Tymbal – band blaenorol Emyr a Gwyn. Emyr sydd hefyd yn bennaf gyfrifol am Argrph wrth gwrs.\nDaliwch y ddau fand yma’n chwarae’n yn y Parot, Caerfyrddin ar 1 Rhagfyr, yn ogystal â Papur Wal (sydd hefyd yn cynnwys Dewi Jones ymysg yr aelodau) a The Tates, sydd hefyd ar label Libertino.\nRecord: Dyn y Diesel Coch – Welsh Whisperer\nMae ail albwm un o’r artistiaid Cymraeg prysuraf, os nad y prysuraf ar hyn o bryd, allan yn swyddogol ers wythnos diwetha’.\nDyn y Diesel Coch ydy enw casgliad diweddaraf y Welsh Whisperer, ac mae’r albwm yn cael ei ryddhau ar y cyd rhwng labeli Tarw Du a Fflach. Praw o boblogrwydd yr W.W. ydy’r ffaith iddo gyhoeddi’n ddiweddar ei fod wedi chwarae 52 gig eleni’n barod – a bydd wedi gwneud 54 erbyn diwedd 2017.\nMae’r albwm yn cael ei ddisgrifio gan y labeli fel “albwm 10 trac newydd sbon llawn canu gwlad, gwerin a hiwmor unigryw. Mae’r crwner o Sir Gâr ar dân am glap a chân yn fwy nac erioed ac unwaith eto mae rhai o gerddorion gorau canu gwlad Cymru ac Iwerddon wedi dod ynghyd i recordio ei albwm newydd ‘Dyn y Diesel Coch”.\nMae’r albwm ar gael i’w brynu mewn siopau Cymraeg, a bydd modd ei brynu’n ddigidol ar 15 Ionawr.\nUn peth arall..: Criw ifanc yn sefydlu ‘Gigs y Gilfach Ddu’\nBraf yw clywed bod criw o bobl ifanc o ardal Dyffryn Peris wedi dod at ei gilydd i drefnu mwy o gigs yn ardal Llanberis.\nBydd mwy o ddigwyddiadau byw yn yr ardal o hyn ymlaen, diolch i griw sy’n gweithio o dan yr enw Gigs y Gilfach Ddu.\nAr ôl gweld bod cyfle i drefnu mwy o ddigwyddiadau cerddorol yn y fro, a hynny ar ôl sylwi bod diffyg gigs yno daethant at ei gilydd i sefydlu ‘Gigs y Gilfach Ddu’ “gan dynnu ar hanes a dylanwad y chwarel ar gerddoriaeth yr ardal”.\nBydd gig cyntaf Gigs y Gilfach Ddu yn cael ei chynnal yng Nghlwb Llanberis 28 Rhagfyr hefo chwip o lein-yp yn cynnwys y bandiau lleol Alffa, Gwilym ac Y Reu yn perfformio.\nEsgus perffaith i wrando ar BEEF gan y Reu a ryddhawyd nôl ym mis Mehefin.\nCofnod Blaenorol Cofnod blaenorol:Lansio Gwobrau’r Selar 2017\nCofnod Nesaf Criw ifanc yn sefydlu Gigs y Gilfach Ddu